Kort før klokken 16 lød alarmen hos Nordjyllands Beredskab, som rykkede ud til en brand i en tømmervirksomhed på Storskovvej nord for Dronninglund - tæt ved Dorf Mølle. - Der var gået ild i et fyrrum, og flammerne havde spredt sig til et loftrum, forklarer indsatsleder Thomas Dybro. Han fortæller, at brandfolkene hurtigt fik bugt med flammerne, og at man efterfølgende skaffede sig adgang til loftrummet for at tjekke, at der ikke var gløder, der lå og ulmede. Indsatslederen oplyser, at ingen mennesker er kommet til skade ved branden. - Skaderne er relativt begrænsede, og det er mest er gået ud over nogle loftsplader, siger Thomas Dybro. Han fortæller, at der blev sendt en sprøjtevogn og en tankvogn til branden, og at der i alt deltog en holdleder og fem brandfolk i slukningsarbejdet.

Referat:
Brandfolkene fik hurtigt bugt med flammerne i tømmervirksomhed nær Dorf Mølle.